A Nemzeti Turisztikai Adatszolgáltató Központ tájékoztatása

szálláshely-szolgáltatók részére

Amikor a szolgáltatók egy szálláshelyet a Nemzeti Turisztikai Adatszolgáltató Központba (továbbiakban: NTAK) regisztrálnak, a szálláshely egyedi azonosító számot kap, ez a szám a szálláshely NTAK regisztrációs száma.

**A szálláshelyek egyedi NTAK regisztrációs számának felépítése 2020. október 1-jétől megváltozik, ami azt jelenti, hogy ettől a naptól minden, korábban regisztrált szálláshely is új NTAK regisztrációs számot kap.**

Ettől a naptól az NTAK regisztrációs szám 10 karakter hosszúságú lesz, és ez szolgál a jövőben a szálláshely azonosítására. A korábbi, 8 karakter hosszúságú szálláshely úgynevezett regisztrációs száma a továbbiakban Adatszolgáltatási azonosító elnevezéssel jelenik meg az NTAK szakrendszerben. Szintén ettől a naptól az Adatszolgáltatási azonosító a szálláshelyek számára az NTAK felé történő rendszeres adatszolgáltatás beállításához szükséges.

**2020. október 1-jétől a szálláshely-közvetítői tevékenység útján kínált szolgáltatások hirdetéseiben a szálláshely-szolgáltatóknak az adott szálláshely NTAK regisztrációs számát és a szálláshely típusát is kötelezően fel kell tüntetniük.**

Amennyiben a szálláshely-közvetítők (pl. szallas.hu, airbnb.com, booking.com, expedia.com stb.) oldalain az NTAK regisztrációs szám beírására az üzemeltető külön mezőt biztosít, arról a közvetítő értesíti a szálláshely-szolgáltatókat. Ebben az esetben az értesítésben foglaltaknak megfelelően kell az NTAK regisztrációs számot rögzíteni a közvetítő oldalán. Amennyiben a közvetítő nem biztosít külön mezőt, abban az esetben az NTAK regisztrációs számot és a szálláshely típusát a szálláshely-szolgáltató által választott, jól látható helyen kell feltüntetni a hirdetés szövegében.